Grønsvik på Helgelandskysten får ny rasteplass - Bobilverden.no
Plassen foran museet får fast dekke og en rampe mellom rasteplass og museumsbygg skal lette adkomsten for bevegelseshemmede. Illustrasjon: Inge Dahlman.
Kystfortet dekker et område på ca 87 000 m2 og består av en rekke kanonstillinger, bunkere, fjellanlegg, nærforssvarsstillinger og brakker. Området er tilrettelagt med gangstier og skilting, men rasteplassen og parkeringsområdet foran museet er moden for et løft. Etter lengre tids planlegging er prosjektet planlagt å starte opp over nyttår, forteller prosjektet Nasjonale turistveger i en pressemelding.
Området er populært blant både tilreisende og lokalbefolkning som utfartssted og turområde. Foto: Steinar Skaar/ Statens vegvesen.
– Foruten nye møbler og informasjonstavler får rasteplassen en oppgradering av både parkering og adkomst. Prosjektet skal i tillegg til å gi reisende en trivelig rasteplass, også tydeliggjøre sammenhengen mellom museumsbygget og selve kystfortet, sier Lars Grimsby, strekningsansvarlig for Nasjonal turistveg Helgelandskysten.
– Med et utydelig uteområde er det fortsatt slik at turister og forbipasserende stiller seg undrende til hva slags plass dette er, sier Ragnar Selnes, avdelingsleder i Helgeland Museum. Han har tillit til at 2019 blir et merkeår for museumsavdelingen i Lurøy.
– Ny adkomst til museumsanlegget gir de besøkende bedre tilgang til både historien, de fysiske installasjonene på fortet og den flotte naturen rundt området. Med denne oppgraderingen håper vi flere stopper opp og besøker Grønsvik kystfort, sier Selnes.
Prosjektet er tegnet av landskapsarkitekt Inge Dahlman og skal utføres av Tangen uteanlegg AS fra Mo i Rana.
← 50 prosent rabatt på ferger om du har fergekonto
Satser stort på BioLNG i Europa →
1 comment for "Grønsvik på Helgelandskysten får ny rasteplass"
20. desember 2018, kl. 11:39
Veldig bra initiativ, men alt for liten P-plass. Ingen ting for oss bobilturister og oss blir det stadig flere av langs RV17.